A tie, cumpagna mia

Deo ispero de vivere con tue, mia cumpagna,
in d’una domo bianca in fundu a sa muntagna

Ue murmuran abbas de rios e funtanas
e creschen maestosas forestas solianas.

E inie sutta a s’umbra de una castagna antiga
m’hapo a sezzer cun tue, donosa e cara amiga,

A iscultare sas boghes potentes, solitarias
de su monte e sos cantos chi curren in sas arias.

Cust’est su meu isperu gentile, forte e mannu
chi temperat sas puntas accuzzas de s’affannu:

Cust’isperu ’e s’anima chi suffrit pro t’amare,
amiga mia, nara, si podet avverare?

Deo no isco! Intantu pensende in cussa die
de passare sas oras in paghe accanta a tie

Cumbattinde m’agatto tristu e in terr’anzena
e s’anima che rundine in die ’e maju serena

Bolat luntana, bolat a tie, mia cumpagna,
in d’una domo bianca in fundu a sa muntagna.